钦定古今图书集成/明伦汇编/氏族典/第206卷 > 高杰
## 钦定古今图书集成/明伦汇编/氏族典/第206卷 > 高杰

按《明外史高杰传》：“杰，米脂人。与李自成同邑，同起为
盗。崇祯七年闰八月，总督陈奇瑜遣参将贺人龙救
陇州，被围大困。自成令杰遗书约人龙反，不报。自成
心疑杰，遣别部将往代，杰归守营。自成妻邢氏，趫武
多智，掌军资，每自支粮仗，杰辄过氏营，分合符验。氏
伟杰貌，与之通，恐自成觉，谋归降。次年八月，遂窃邢”
氏来归。洪承畴以付人龙，使其游击孙守法挟以破
贼，取立效为信。十五年，人龙以罪诛，命杰为实，授游
击。十六年，进关总兵。自成攻关破，杰北走延安。贼将
李过追杰，杰东走，入蒲津以守。十七年，进杰总兵。帝
令驰救山西，而京师陷，杰南走。福王封杰兴平伯，命
讨徐州土贼程继孔，杰擒斩之，加太子少傅，荫一子，
世袭锦衣佥事。杰感史可法忠，与谋恢复，议提兵直
趋归、开。明年正月，杰抵归德。总兵许定国方驻雎州，
杰招定国来会，不应；复邀巡抚越其杰、巡按陈潜夫
同往睢州，定国始郊逆。其杰讽杰勿入城，杰心轻定
国，不听，遂入城。十一日，定国置酒享杰，杰饮酣，为定
国刻行期定国无离睢意，杰固促之行；定国怒，夜伏兵发炮大呼，其杰等亟遁走。杰醉卧帐中未起，众拥
至定国所，杀之。事闻，赠太子太保，以其子元爵袭兴
平伯。